
Nuusvrystelling
Hoe klink ’n gedig as hy nie woorde het nie?
Fragment sluit KLINK 2026 af met ’n unieke ontmoeting tussen poësie en marimbaklank
Hoe klink ’n gedig as hy nie woorde het nie? Kan die ritme van ’n versreël, die gewig van ’n enkele beeld of die emosie tussen twee strofes in musiek vertaal word? En as ’n komponis die woorde wegneem, hoeveel van die oorspronklike gedig bly oor?
Dit is die vraag waarmee Fragment, die laaste uitvoering in vanjaar se KLINK: Klank in Ink-konsertreeks, op 28 Oktober 2026 in die dr. Miriam Makeba-konsertsaal by UNISA ondersoek.
Dié program bring die internasionaal gerekende slaginstrumentalis en marimba-kenner Magdalena de Vries en die bekende sangeres en radio-omroeper Esté Gross saam in ’n program waarin Suid-Afrikaanse poësie telkens van vorm verander.
Vir Fragment het De Vries ’n keur van Suid-Afrikaanse komponiste genader om nuwe werke spesiaal vir solo-marimba te komponeer, geïnspireer deur gedigte van Ingrid Jonker, Ina Rousseau, CT Msimang, Boerneef en Philip de Vos.
Franco Prinsloo, een van die komponiste wie se werk in Fragment uitgevoer word, sê om iets te komponeer waar die gedig as inspirasie dien, vra iets anders as om bloot teks te toonset.
“Wanneer jy die woorde wegneem, moet jy besluit waar die gedig jou die diepste raak. Is dit die ritme? ’n Spesifieke beeld? ’n Emosie? Spanning? Jy probeer nie noodwendig die gedig in musiek verduidelik nie. Jy skep eerder ’n musikale reaksie daarop. Die interessante deel is dat die gehoor dan die gedig opnuut kan hoor, sonder dat ’n enkele woord in die musiek gesê word.”
Benewens Prinsloo sluit die program nuwe musiek deur Clare Loveday, Motshwane Pege, Christopher Torr, met verwerking deur D. van der Hoven-Oosthuizen, en Dawid Boverhoff in.
Vir De Vries lê ’n deel van die aantrekkingskrag van Fragment juis in die moontlikhede wat die marimba as solo-instrument bied.
“Die marimba het ’n ongelooflike klankwêreld. Dit kan broos en intiem wees, maar ook ritmies, donker, uitbundig en geweldig kragtig. Elke komponis het iets anders in ‘n gedig gehoor en dit vra telkens iets anders van die instrument én van my as uitvoerder. Ek hou daarvan dat die marimba hier nie bloot musiek begelei nie. Dit word self ’n stem.”
Maar die woordkuns verdwyn nie heeltemal nie. Tussen die musiekuitvoerings deur keer die gedigte terug wanneer Gross dit voorlees en interpreteer. Dit skep ’n ongewone gesprek tussen die teks wat die komponis aanvanklik geïnspireer het en die nuwe komposisie wat daaruit ontstaan het.
“Wanneer jy ’n gedig voorlees, probeer jy gewoonlik om die woorde ruimte te gee om hulle eie werk te doen,” sê Gross. “In Fragment is daar egter reeds ’n ander interpretasie van dieselfde gedig in die vertrek naamlik die komposisies. Dit beteken die gehoor hoor die woorde én hoor wat iemand anders daarín gehoor het. Soms bevestig die twee mekaar en soms neem die musiek jou na ’n plek wat jy glad nie in die lees van die gedig verwag het nie. Dit maak die ontmoeting tussen woord en klank vir my besonders.”
Fragment vorm die slotkonsert van die 2026 KLINK: Klank in Ink-konsertreeks, aangebied deur die UNISA Departement Afrikaans en Algemene Literatuurwetenskap in samewerking met Franco Prinsloo Produksies. Die reeks ondersoek deur die jaar die ruimtes waar letterkunde en musiek mekaar ontmoet, beïnvloed en opnuut interpreteer.
En miskien is dit juis wat Fragment die gehoor vra om te doen: om ’n bekende kunsvorm vir ’n oomblik anders te benader. Om nie net te vra wat ’n gedig sê nie, maar hoe dit klink.

Bespreek nou
Kaartjies vir alle konserte is beskikbaar aanlyn by www.heyzuva.com.
Pryse:
· Studente en pensioenarisse: R130/p
· Aanlyn kaartjies: R150/p
· Kaartjies by die deur: R170/p
Oor Franco Prinsloo Produksies (FPP)
Franco Prinsloo Produksies (FPP) is ’n Suid-Afrikaanse produksiehuis wat toegewy is aan die ontwikkeling en aanbied van oorspronklike klassieke musiekprojekte op die hoogste professionele vlak.  As deel van die FP-Groep werk FPP binne ’n geïntegreerde kunsraamwerk waar artistieke visie, produksie-uitnemendheid en langtermyn-intellektuele eiendomswaarde hand aan hand loop. FPP se projekte word deur Boholoholo Records opgeneem en wêreldwyd versprei.

